
คู่มืออภิปราย “รากฐานพระคัมภีร์” – วิชาย่อย 2: แผ่นดินของพระเจ้าในพระคัมภีร์เดิม (พันธสัญญาเดิม)
คำถามเพื่อการอภิปราย

1. สิ่งที่สำคัญที่สุดที่ท่านได้เรียนรู้ในบทเรียนนี้คืออะไร?  หรือมีสิ่งหนึ่งสิ่งใดหรือไม่ในบทเรียนนี้ที่ท่านยังไม่ค่อยเข้าใจ?


2. เหตุใดมันจึงสำคัญสำหรับท่านที่จะยอมรับว่าพระเจ้าทรงสิทธิอำนาจสูงสุด?  สมมุติว่าท่านไม่เชื่อว่าพระเจ้าทรงสิทธิอำนาจสูงสุด ชีวิตของท่านจะเปลี่ยนไปอย่างไร?  จงยกตัวอย่างบางประการเพื่ออธิบาย


3. ท่านคิดว่าพระเยซูหมายความว่าอย่างไรในมัทธิว 6:9-10 เมื่อพระองค์สอนสาวกของพระองค์ให้อธิษฐานว่า “ขอให้แผ่นดินของพระองค์มาตั้งอยู่”?  เราเห็นการสำแดงแผ่นดินของพระเจ้าในทางใดบ้าง?


4. การที่มนุษย์ถูกสร้างขึ้นตามพระฉายของพระเจ้า มีความสำคัญอย่างไรสำหรับท่าน?  ความจริงข้อนี้ทำให้ท่านรู้สึกอย่างไรเกี่ยวกับตัวท่านเอง และมันเปลี่ยนวิถีทางที่ท่านปฏิบัติต่อผู้อื่นอย่างไร แม้จะเป็นคนที่ยากที่จะรัก?


5. จงอ่านปฐมกาล 1:28 และจดบันทึกแนวทางต่าง ๆ ที่ท่านสามารถกระทำตามคำบัญชาเหล่านี้  จงคิดถึงไม่เพียงแต่โลกในด้านกายภาพเท่านั้น แต่รวมถึงสังคมและวัฒนธรรมโดยทั่วไปด้วย


6. ราชอาณาจักรในโลกนี้รวมไปถึงสิ่งใดบ้าง?  มีสิ่งใดที่คล้ายคลึงกันถูกรวมเข้าในแผ่นดินของพระเจ้าบ้าง?  และมีสิ่งใดที่แตกต่าง?


7. จงพิจารณาว่าความหมายของแผ่นดินของพระเจ้าสำคัญอย่างไรต่อการทำความเข้าใจความหมายของความรอดและความสัมพันธ์ของท่านกับพระคริสต์  จงเขียนความคิดของท่านบางประการเพื่อแบ่งปัน


8. บทเรียนใดบ้างที่เราสามารถเรียนรู้จากการที่แผ่นดินของพระเจ้าได้รับการสำแดงออกมาในชนชาติอิสราเอล และบทเรียนเหล่านี้จะเป็นประโยชน์สำหรับคริสตจักรต่าง ๆ ของเราในปัจจุบันอย่างไร?


9. ท่านคิดว่า เรามีแนวโน้มที่จะมองว่าความรอดเป็นเรื่องปัจเจกบุคคลจนเกินเหตุอย่างไรบ้าง?  ความหมายของแผ่นดินของพระเจ้าช่วยเราให้แก้ไขการเน้นเรื่องปัจเจกบุคคลเกิดเหตุได้อย่างไร?
10. ท่านเห็นแผ่นดินของพระเจ้ากำลังขยายออกไปในปัจจุบันนี้อย่างไรบ้าง?  ท่านสามารถทำสิ่งใดเพื่อส่งเสริมการขยายออกไปของแผ่นดินของพระเจ้า?
[bookmark: _Toc26442944] 
ข้อความสำคัญเพื่อการทบทวน: นัยยะกว้างและนัยยะเฉพาะ
ในนัยยะกว้างเรื่องแผ่นดินของพระเจ้านั้น สิทธิอำนาจของพระองค์สมบูรณ์และไม่มีวันเปลี่ยนแปลง  พระองค์ควบคุมทุกสิ่งทุกอย่างที่เกิดขึ้น  ในนัยยะเฉพาะนั้น แผ่นดินของพระเจ้ากำลังพัฒนาและเติบโตต่อไปตลอดประวัติศาสตร์  แผ่นดินของพระองค์กำลังมาถึงโดยผ่านกระบวนการทางประวัติศาสตร์
กรณีศึกษา:
เมื่อเปโดรได้ยินว่าพระคัมภีร์สอนว่าพระเจ้ามีสิทธิอำนาจเต็ม 100%—นั่นคือ พระองค์ควบคุมทุกสิ่งที่เกิดขึ้น—เขาก็สรุปว่า ไม่ว่าเราจะทำสิ่งใด มันก็จะไม่สร้างความแตกต่างแต่อย่างใด นั่นคือ ทุกสิ่งจะเหมือนกันในที่สุดไม่ว่าเราจะทำสิ่งใด  เมื่อเจนได้ยินคำสอนเดียวกัน เธอก็สรุปว่าเราเป็นเหมือนหุ่นยนต์ เพียงแค่กระทำในสิ่งที่พระเจ้าตั้งโปรแกรมให้เราทำ  ทั้งสองสรุปว่า ถ้าพระเจ้าควบคุมทุกสิ่งที่เกิดขึ้น 100% หน้าที่ของเราในฐานะมนุษย์ก็ไม่มีความหมาย และการกระทำของเราก็ไม่มีความสำคัญ
คำถามเพื่อการสะท้อนคิด
1. ในกลุ่มที่เรียนพร้อมกับท่าน จงประเมินมุมมองของเปโดรและเจนในเรื่องสิทธิอำนาจของพระเจ้าในแง่ความเกี่ยวข้องกับความสำคัญของการกระทำของมนุษยชาติ
2. จงอ่านข้อความจากพระวจนะต่อไปนี้ และ ในกลุ่มที่เรียนพร้อมกับท่าน จงอภิปรายเกี่ยวกับความสัมพันธ์ระหว่างสิทธิอำนาจของพระเจ้าและความรับผิดชอบของมนุษย์ที่ท่านอ่านพบในขอพระวจนะแต่ละตอน  ในข้อพระวจนะแต่ละตอนนั้น ท่านจะเห็น หนึ่งการกระทำ สองผู้กระทำและ สองแรงจูงใจ
ก.	ปฐมกาล 50:20
ข.	อิสยาห์ 10:5-16
ค.	กิจการ 2:22-24
3. ท่านรู้สึกอย่างไรกับการที่พระคัมภีร์กล่าวว่า พระเจ้ามีสิทธิอำนาจ 100% และมนุษยชาติมีความรับผิดชอบ 100%?  ท่านรู้สึกว่าการกระทำของท่านสร้างความแตกต่างได้หรือไม่?
4. ท่านยอมรับความตึงเครียดทางสติปัญญาได้หรือไม่ เมื่อรู้ว่าแต่ละหลักคำสอน—นั่นคือ เรื่องสิทธิอำนาจของพระเจ้าและเรื่องความรับผิดชอบของมนุษยชาติ—สื่อออกมาอย่างชัดเจนและไม่กำกวมว่าต้องมีความเชื่อฟัง?  เช่น ท่านเต็มใจหรือไม่ที่จะวางใจในพระเจ้าเพราะพระองค์ทรงสิทธิอำนาจสูงสุด และท่านจะปฏิบัติหน้าที่ของท่านตามความรับผิดชอบต่อแผ่นดินของพระเจ้าหรือไม่ เพราะพระเจ้าได้กระทำให้แผนการของพระองค์ลุล่วงโดยผ่านคนของพระองค์?
5. ในกลุ่มที่เรียนพร้อมกับท่าน จงอภิปรายประเด็นต่อไปนี้:  ในด้านหนึ่ง พระเจ้าสถิตอยู่ทุกหนแห่ง  ในอีกด้านหนึ่ง การสถิตอยู่ด้วยแบบพิเศษของพระเจ้าอยู่ในสวนเอเดน และแผนการของพระองค์ก็คือ การขยายการสถิตอยู่ด้วยแบบพิเศษของพระองค์ไปทั่วโลก  ท่านรู้สึกอย่างไรเกี่ยวกับความจริงที่ว่า ในปัจจุบัน การสถิตอยู่ด้วยแบบพิเศษของพระเจ้าอยู่ในและท่ามกลางผู้ติดตามพระคริสต์ที่มีพระวิญญาณบริสุทธิ์สถิตอยู่ภายใน?  ท่านกำลังทำสิ่งใดเพื่อขยายการสถิตอยู่แบบพิเศษของพระเจ้าไปทุกหนแห่งในโลกนี้?
6. ในกลุ่มที่เรียนพร้อมกับท่าน จงอภิปรายประเด็นต่อไปนี้: ถึงแม้ตั้งแต่ก่อนการล้มลงของมนุษย์ พระเจ้าได้สร้างโลกนี้ให้มีสภาพ “ปราศจากรูปร่างและว่างเปล่า”  จากนั้น พระองค์ใช้เวลาหกวันทำให้โลกนี้เป็นรูปเป็นร่างและเติมสิ่งต่าง ๆ ให้เต็ม  เหตุใดพระเจ้าจึงไม่เพียงแค่ตรัสว่า “จงมีสวนเกิดขึ้น” แทนที่จะใช้กระบวนการดังกล่าว?
7. ในกลุ่มที่เรียนพร้อมกับท่าน จงอภิปรายประเด็นต่อไปนี้: ถึงแม้ตั้งแต่ก่อนการล้มลงของมนุษย์ พระเจ้าได้บอกอาดัม เอวา และลูกหลานของเขาให้ “มีอำนาจเหนือ” แผ่นดินโลก  คำว่า “มีอำนาจเหนือ” ในภาษาฮีบรู หมายความว่า “มีพันธะที่จะปรนนิบัติ โดยอาจต้องใช้กำลังถ้าจำเป็น”  ท่านเห็นความคู่ขนานหรือไม่ ระหว่าง (1) การที่พระเจ้าสร้างโลกนี้ให้มีสภาพปราศจากรูปร่างและว่างเปล่า และจากนั้นก็ทำให้มันเป็นรูปเป็นร่างและเติมสิ่งต่าง ๆ จนเต็ม กับ (2) การที่พระเจ้าบอกมนุษย์ให้มีอำนาจเหนือแผ่นดินโลก?  ถึงแม้ตั้งแต่ก่อนการล้มลง มนุษย์ก็มีบทบาทสำคัญในการขยายแผ่นดินของพระเจ้าไปทุกหนแห่งในโลก
งานภาคปฏิบัติ	
จงน้อมรับและเชื่อฟังคำสอนทุกประการในพระวจนะของพระเจ้า ถึงแม้ท่านอาจไม่สามารถเข้าใจด้วยสติปัญญาอย่างเต็มที่ว่าคำสอนทั้งสิ้นนั้นสอดคล้องกันอย่างไร
